《林次中示及追和浙西三贤述梦诗其间叙卫公事》
宋代·苏颂

曾览三贤述，吟哦日几遭。
文章追李杜，赠答拟刘曹。
二相逢辰早，中山擅价高。
才华固相若，光焰实难韬。
智决推安邑，超腾自髧髦。
武谋家府秘，晋祝史君褒。
任重函牛鼎，投虚剸兕刀。
内庭才视草，同列便栖毫。
夷夏欣宁谧，揄扬颂戢櫜。
台乌栖直舍，厩马借拳毛。
对数开宣室，忠逾谏馆陶。
丝纶长庆制，奴仆楚人骚。
双节分千骑，沧波看六鳌。
带垂金错落，服赐锦葡萄。
忧国常箴衮，延宾罕置醪。
韦平门素贵，周邵职奚叨。
在镇民除瘼，还朝雨润膏。
星霜恩感旧，休沐事忘劳。
去蠹过蟊蠈，防仇甚猘獒。
躬仍主戎索，手不释书絛。
相以父年入，权因主眷操。
神锋虽爽爽，灵府亦忉忉。
乌岭无遗镞，维城独赠袍。
风波消横议，枳棘奈群豪。
既悟方城语，何由别墅邀。
间言多斐贝，间地少蹊桃。
世路山川险，愁肠冰炭熬。
两朝空献替，万里孰呼号。
都为尤权势，终令触怒涛。
灾屯疑是马，朋敌目为牢。
伊昔来江海，频年泛棹篙。
再违文石陛，三拥浙西旄。
梦觉魂应断，诗成首重搔。
缄封寄僚友，往复走轺舠。
残漏传军柝，新流涨郡濠。
所怀存北阙，有志念东皋。
岂谓投荒裔，从兹解袠弢。
平泉遂榛莽，甘露渐藜蒿。
像寄浮屠宇，香焚过客艘。
依然见尘迹，流恨水滔滔。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。